Source: http://www.drgaaledina.hu/szakteruletek/valas_kozos_megegyezessel
Timestamp: 2018-01-19 05:24:18
Document Index: 7572966

Matched Legal Cases: ['bíróság ', 'Bíróság ', 'Bíróság ', 'bíróság ', 'Bíróság ', 'Bíróság ', 'bíróság ', 'Bíróság ', 'Bíróság ', 'bíróság ', 'bíróság ', 'bíróság ', 'bíróság ', 'bíróság ']

Válás közös megegyezéssel | Dr. Gaál Edina - Családjogra specializálódott ügyvédi iroda
"KÖZÖS MEGEGYEZÉS"
A legtöbben így indulnak neki a válásnak és szerencsére a legtöbb válás közös megegyezéssel is fejeződik be az Ügyfeleim körében.
Válóperes ügyvédként vallom, hogy a problémásan induló válásokat is át lehet fordítani közös megegyezésbe, hiszen mindenkinek ez a megoldás a legjobb. Egy jól megfogalmazott egyezségben a Felek olyan területeit is leszabályozhatják a jövőbeli együttműködésüknek, amire egy bírósági ítélettel nem lenne lehetőség.
Amennyiben egy válás közös megegyezéses bontásnak indul, de nem sikerül több tárgyalás után sem megegyezniük a Feleknek, akkor az eljárás sajnos átfordulhat úgynevezett "tényállásos" bontásba. (Erről bővebben a itt olvashat) Ha időközben mégis közelednek egymáshoz az álláspontok, akkor az egyezség megkötésére bármikor lehetőség van a per során, sőt a bíróság maga is megkísérli az egyezség létrehozását, ha lát rá esélyt.
Ezt a kérelmet a házastársak közösen is előterjeszthetik, de a megegyezéses keresetnél is elegendő az egyikük aláírása a bontókeresetre. Ha a házasság felbontását mindketten kérik, akkor a Bíróság közös megegyezésük alapján bonthatja fel a házasságot. Ez esetben nem kerül sor a megromláshoz vezető okok feltárására.
Ha csak az egyik házastárs szeretne válni, akkor is el lehet válni. Ez esetben ennek a házastársnak a kérelmére (ún. "tényállásos bontással") bontja fel a Bíróság a házasságot. (Erről bővebben itt olvashat) Ha időközben a másik fél is megváltoztatja az álláspontját és végül Ő is kéri a házasság felbontását, akkor semmi akadálya a közös megegyezéses bontásnak.
A házasság felbontása iránt a pert valamelyik házastársnak - ha cselekvőképes, vagy korlátozottan cselekvőképes (kiskorú, vagy olyan nagykorú, akit bíróság ilyen hatállyal gondnokság alá helyezett) - személyesen kell megindítania, míg ha a pert indító házastárs cselekvőképességet kizáró gondnokság alatt áll, nevében a perindításra - a gyámhivatal hozzájárulásával - a törvényes képviselő jogosult. A per személyesen történő megindítása azonban nem jelenti azt, hogy a házastárs ne adhatna megbízást ügyvédnek vagy akár más személynek (pl. hozzátartozójának), hogy őt a per során képviselje.
A per a keresetlevél (a házasság felbontására irányuló írásbeli kérelem) benyújtásával indul. A házassági bontóper indítás, azaz a válóper illetéke 30 000 forint, melyet a pert megindító fél, azaz a felperes fizet meg. A benyújtott keresetlevélre a házasság vonatkozásában előterjesztett alperesi viszontkereset illetékmentes. Amennyiben a házasság felbontását a házastársak közösen kérik, úgy az eljárási illetéket is közösen fizethetik meg, de csupán egyikük is viselheti. Jogi képviselő megbízása esetén a keresetlevelet már a jogi képviselő, az ügyvéd készíti el. A keresetlevélben előadottakat igazoló okiratokat (házassági anyakönyvi kivonat, gyermek születési anyakönyvi kivonata) a keresetlevélhez mellékelni kell (kivéve, ha az adatok személyi igazolvánnyal igazolhatók, mely tényre azonban a keresetlevélben hivatkozni kell). A fentieken túlmenően a keresetlevélben határozott kereseti kérelmet kell előterjeszteni, amelyből ki kell tűnnie annak, hogy a felek a házasság felbontását közös megegyezés alapján, vagy a házasság megromlására vezető okok feltárásával kérik-e. A keresetlevél benyújtását követően megtartott első tárgyaláson kiemelt jelentősége van annak, hogy lehetőség szerint mindkét házastárs személyesen megjelenjen, hiszen a Bíróság elsődleges feladata az első tárgyaláson a házastársak meghallgatása, illetve annak megkísérlése, hogy a házastársakat kibékítse. Ezt még a közös megegyezéses bontásoknál is meg kell, hogy kísérelje a Bíróság. A békítést egyébként a Bíróság a per során bármikor megkísérelheti, nem csak az első tárgyaláson.
Ha a bíróság által megkísérelt békítés sikertelen volt, a Bíróság a tárgyalást elhalasztja, és egyúttal felhívja a felek figyelmét arra, hogy amennyiben az eljárás folytatását kívánják, úgy a tárgyalást követő három hónapon belül írásban kell kérniük azt (ellenkező esetben ugyanis a bontóper megszűnik, azaz egyszerű inaktivitással is el lehet állni a bontókeresettől).
A házasság az első tárgyaláson is felbontható, ha a békítés nem vezetett eredményre, és a házasságból közös kiskorú gyermek nem született, illetve ha a gyermek már nagykorú és a tartását illetően a szülők megegyeztek.
A házasság felbontásáról a Bíróság - megegyezésen alapuló bontás esetén a házastársak egyezségének jogerős végzéssel történő jóváhagyását követően - ítélettel határoz. A házasság felbontása esetén a Bíróságnak a közös kiskorú gyermekek feletti szülői felügyeleti jog és tartásuk felől - szükség esetén - az erre irányuló kereseti kérelem hiányában is rendelkeznie kell. A házasság bírósági felbontása esetén a házasság a felbontást kimondó ítélet jogerőre emelkedésének napján szűnik meg.
A közös megegyezéses bontóperben a perköltséget (ügyvédi munkadíj, szakértői díj, stb.) a Felek általában maguk viselik, azaz mindenki a saját oldalán felmerült költségeket állja és azokat nem követelik utólag a másik féltől.
Lehetőségük van a házasságuk járulékos kérdéseiről egyezséget kötni egy ügyvéd által ellenjegyzett okiratban, melyet később benyújtanak a bírósághoz a bontóperük során. Egy ilyen megegyezés esetén a bíróság akár az első tárgyaláson is jogerősen felbonthatja házasságukat. Amennyiben van közös kiskorú, vagy tartásra szoruló gyermekük, úgy leghamarabb a második tárgyaláson van lehetőség házasságuk jogerős ítélettel való felbontására.
Nem kell aláírnia. Elég, ha majd a bírósági tárgyaláson úgy nyilatkozik, hogy Ő is egyező akaratnyilvánítás alapján kéri a házasság felbontását.
A keresetlevél megírása és beadása a per indításának első lépése. A keresetlevél benyújtását követően a bíróság körülbelül 2 hónappal későbbre tűzi ki az első tárgyalás időpontját, de ez bíróságonként eltérő, egyes bíróságokon 1 hónap, de van ahol 3 hónap is lehet.
Közös megegyezésről szóló okirat birtokában, viszont közös kiskorú vagy tartásra szoruló gyermek hiányában akár már az első tárgyaláson is kimondhatja a bíróság jogerősen a válást.
Ha az első tárgyaláson a fenti okok miatt nem volt lehetséges a bontás, akkor a felek valamelyikének kell kérnie az eljárás folytatását, aminek hatására a bíróság újabb tárgyalást tűz ki, szintén 2-3 hónappal későbbre.
Vitás, megegyezés nélküli válás esetén a bizonyítási eljárás lefolytatása miatt számtalan tárgyalás követheti egymást, melynek következtében egy házassági bontóper akár több évig is elhúzódhat.
Első konzultáció az ügyvédi irodában, melynek során feltárásra kerül az ügy minden részlete, azaz a "tényállás", de ebben az esetben nem szükséges, hogy a megromláshoz vezető okokat is feltárjuk. Már az első konzultáció is óradíjas elszámolásban történik, de ennek időtartama általában csak 1 óra. Ekkor tudjuk megbeszélni azt is, hogy milyen jogi lépések lennének szükségesek az ügyben, ennek mennyi az átfutási ideje és mennyi az ügyvédi munkadíja, valamint az egyéb járulékos költsége (bíróság felé fizetendő illeték).
Ezt követően - együttműködés esetén - elkészítésre kerül a meghatalmazás és a megbízási szerződés, valamint Ön rendelkezésünkre bocsát minden olyan iratot és adatot, mely a munka megkezdéséhez szükséges (eredeti házassági anyakönyvi kivonat, gyerekek születési anyakönyvi kivonata, 30.000.- Ft illetékbélyegben). (Kivételes esetben - ha a megbízó tartósan külföldön él - lehetőség nyílik a meghatalmazás konzul/nagykövet előtt történő aláírására és felülhitelesítésére is, valamint az első konzultáció skype-on történő lebonyolítására.)